b'\n_START_ARTICLE_\nCezareja Mazaka\n_START_PARAGRAPH_\nCezareja Mazaka (tudi Caesarea Mazaca; dana\xc5\xa1nji Kayseri) je staro mesto v Mali Aziji, ki je bilo rezidenca kapadokijskih kraljev. Zaradi svoje zemljepisne lege je bila skozi vso zgodovino pomembno trgovsko sredi\xc5\xa1\xc4\x8de: le\xc5\xbeala je ob stari trgovski poti iz Sinope proti Evfratu, ob perzijski Kraljevi cesti iz Sardisa do Suse in ob rimski Veliki cesti iz Efeza proti vzhodu._NEWLINE_Mesto naj bi se imenovalo po Klavdiju. Le\xc5\xbealo je na nizkih severnih obronkih ugaslega vulkana Erciyes Dagh (Mons Argaeus). Na prostoru, ki se danes imenuje Eski\xc5\xa1er, je vidnih samo nekaj sledov starega mesta, ki ga je poru\xc5\xa1il perzijski kralj \xc5\xa0apur I. (Sapor), potem ko je leta 260 porazil Valerijana. V tistem \xc4\x8dasu naj bi imelo mesto 400.000 prebivalcev. V 4. stoletju je \xc5\xa1kof Basil (Vasilij) ustanovil na planoti, ki je kak\xc5\xa1en kilometer severo vzhodno od mesta, preprosto cerkveno sredi\xc5\xa1\xc4\x8de, ki se je postopoma zlilo s starim mestom. Del Basilovega novega mesta je bil obdan z mo\xc4\x8dnim obzidjem, Justinjan pa ga je \xc5\xa1e bolj utrdil in pretvoril v pravo trdnjavo._NEWLINE_Ve\xc4\x8dji del mesta Kayseri, ki so ga znova zgradili v 13. in 14. stoletju, le\xc5\xbei znotraj obzidja. Leta 1064 je mesto zavzel seld\xc5\xbeu\xc5\xa1ki sultan Alp Arslan, leta 1243 pa Mongoli, potem pa je padel v roke dinastije osmanskih Turkov._NEWLINE_Cezareje v Kapadokiji ne smemo zamenjati s Cezarejo Filipi ali Cezarejo Maritimo, ki sta obe v Palestini.'